Suur in man se keel afgegooiFoto: ER24 ŉ Man is na ŉ hospitaal gehaas nadat hy Sondagoggend op ŉ afgeleë grondpad tussen Gerhardsville in Gauteng en Hartbeespoortdam met verskeie steekwonde in sy bolyf gevind is. Annine Siddall, woordvoerder van ER24, het gesê lede van die gemeenskap het op die man, vermoedelik in sy laat 30’s, afgekom. Paramedici is omstreeks 09:20 na die toneel ontbied. “Paramedici het gevind dat die man verskeie steekwonde in sy bolyf gehad het. Dit het ook gelyk asof suur in sy keel afgedwing is,” het Siddall gesê. Dit is nie bekend wie die man aangeval het nie. Siddall het gesê die man is op die toneel gestabiliseer voordat hy per ambulans na ŉ hospitaal geneem is. Die plaaslike polisie is ook na die toneel ontbied.